Gunilla Wolde

Barbro Gunilla Kristina Wolde (j.s. Brorsson; ) lâi ruátálâš párnáikirječällee já kovvejeijee. Suu párnáikirjeh láá uáli jo pivnoheh já láá jurgâlum aainâs-uv 26 kielân, ml. kuulmâ sämikielân (orjâlâškielân, juulevsämikielân já maadâsämikielân). Wolde kirjeh iä lah val jurgâlum anarâškielân.

 Eellim 
Barbro Gunilla Kristina Brorsson šoodâi syeinimáánu 15. peeivi 1939 Göteborgist, Ruotâst. Suu eeči lâi merâalmai, eennâmviljâleijee já kävppijâs Gabriel Bror Hildebrand Brorsson (1907–1976), já suu enni lâi pyecceitipšoo já toimâtteijee Gunnel Maria Brorsson (j.s. Vestergren) (1907–2001). Peerâ aasâi Älmstast, mii lii Ålandmeerâ riddoost Tukholma taavaabeln.

Ive 1955 Brorsson jođeškuođij Bergh máinusškoovlâ Tukholmast. Ive 1957 sun naajâi Rolf Gustafssonáin (1935–2004), mut jo ive 1962 suoi iäránáin. Ovdebáá ive sun jođeškuođij Konstfackskola, mast sun valmâštui seinimáálájeijen ive 1965. Siämmáá ive sun naajâi juuriist Peter Woldein (1937–2004). Suoi iäránáin ive 1999.

 Karrieer 
Ovdil ko sun algâttij karrieeris párnáikirječällen Wolde poorgâi pooliitlâš já saatiirlâš pilesárgon maŋgáid ruátálâš aavisáid já lostáid tegu Dagens Nyheter, Svenska Dagbladet já Aftonbladet. Sun meid sáárgui kuuvijd maaŋgâi kirječällei kirjijd. 1960-lovo loopâst Wolde čäliškuođij já sárguškuođij jieijâs-uv kiirjijd.

Wolde vuossâmuš jieijâs kirje Totte går ut almostui ive 1969. Totte-kirjeh šoddii sárgusijn, maid Wolde lâi sárgum Per-uccâalgasis. Wolde naabur lâi kuástideijee Harriet Alfons, kii meridij almostittiđ sárgusijd kovekirjen. Kirjeest Totte-nommâsâš páárnáš viggá kárvudâttâđ olgopihtâsijdis. Kirje maailm lii aaibâs ereslágán ko tot, mii lâi távjá tallain párnáikiirjijn, moh lijjii iänááš ellee- teikkâ párnáimainâseh.

Jo siämmáá ive almostui nubbe-uv kirje: Totte badar. Ive 1974 almostui vuossâmuš kirje Emma-nieidâst: Emma och lillebror. Totte- já Emma-kiirjijd sun čaalij ohtsis 20, 10 kuábbáá-uv rááiđust. Ive 1969 rääjist 1980-lovo loopâ räi Wolde čaalij já kuvvij mestâ jyehi ive ucemustáá kyehti kirje. Sun čaalij já sáárgui meid nuorâikiirjijd hiäppušijn.

Wolde ášáliih kirjeh láá lamaš uáli pivnoheh jo aalgâ rääjist. Ovdâmerkkân suu kirjeh luoihâttuvvojii 774 867 kerdid Ruotâ almolâš kirjeráájuin já škovlâkirjeráájuin ive 1994. Talle sun lâi 10. saajeest kirjeráájui pivnohumos kirječällei luoihâttemlistoost. Veikkâ Wolde jaamij jo ive 2015, sun kirjeh láá ivveest nuubán ain pivnoheh.

 Pargo 
 Totte-kirjeh 
 1969 – Totte badar
 1969 – Totte går ut
 1970 – Totte städar
 1970 – Totte bygger
 1972 – Totte går till doktorn
 1972 – Totte klär ut sig
 1973 – Totte bakar
 1973 – Totte leker med kisse
 1973 – Totte och Malin
 1973 – Totte är liten

 Emma-kirjeh 
 1974 – Emma och lillebror
 1975 – Annorlunda Emma och Per
 1975 – Emma dammsuger
 1975 – Emmas lillebror är sjuk
 1976 – Emmas dagis
 1976 – Emmas första dag på dagis
 1977 – Emma hos doktorn.
 1977 – Emmas verkstad.
 1985 – Emma går till tandläkaren
 1985 – Emma tvärtemot

 Käldeeh 

Luokka:Ive 1939 šoddâmeh
Luokka:Ive 2015 jämimeh
Luokka:Ruátáliih párnái- já nuorâikirječälleeh